Algengt er að heyra fólk kveðja með því að segja „ Vertu í bandi “ . Hér kemur fram ósk um að viðkomandi verði í sambandi fljótlega aftur . Lýsir hlýju og áhuga . Án efa er sama ósk í huga Drottins þegar við endum bæn okkar og samtal við hann . Hann óskar þess að við höfum samband við hann fljótlega aftur . Þegar við biðjum í trú og samkvæmt Guðs Orði , þá leysist út kraftur sem kemur góðum hlutum til leiðar . Í Jakobsbréfinu segir að kröftug bæn réttláts manns megni mikið ( Jk . 5.16 ) . Seint verður ítrekað nógsamlega hve mikilvæg bænin er sem grundvöllur lífs okkar og samfélags við Drottin . Ég hvet hlustendur Lindarinnar að sýna samstöðu í bæn fyrir íslensku þjóðinni og hennar málum við upphaf nýs árs . Biðjum þess að vilji Guðs leiði allar ákvarðanir sem teknar eru . Tvennt er framundan í janúarmánuði sem tengist bæninni : Hin árlega bænavika Lindarinnar verður dagana 6. - 12. janúar . Dagskrárefni í útsendingu verður þá meira stillt inn á bænina og hvetjum við hlustendur til að taka virkan þátt . Alþjóðleg samkirkjuleg bænavika fyrir einingu kristninnar verður haldin daganqa 18. - 25. janúar . Nánari upplýsingar um viðburði vikunnar má finna á Fésbókinni undir nafninu “ Bænavikan 18 - 25 janúar ” . Árið 2020 er stórt ár í sögu Lindarinnar því útvarpsstöðin okkar er orðin 25 ára . Það var árið 1995 sem hjónin Mike og Sheila Fitzgerald , stigu fram í trú og þjónustu og hófu útvarpsrekstur á FM 102,9 og síðan á fleiri tíðnum . Gegnum útvarp hefur Lindin verið „ í bandi við hlustendur “ allar götur síðan , með kærleiksboðskap úr Orði Guðs , í tali og tónum . Það er mér einstök ánægja að tilkynna að stefnt er að veglegum afmælis - tónleikum Lindarinnar laugardaginn 7. mars nk . Þar mun okkar besta tónlistarfólk bjóða gestum upp á tónlistarveislu sem gerir skil þeim 25 árum sem Lindin hefur starfað . Svo óska ég þér , kæri hlustandi , gleðilegs nýs árs . Megi Guð gera nýja og spennandi hluti í þínu lífi á nýja árinu og veita þér nýjan kraft á öllum sviðum .